Huriah Adam

Huriah Adam (6 Oktober 1936 - 10 Nopèmber 1971) èngghi panèka sorang korèografèr è Inḍonèsia. Salèrana molaè ekennal saamponna nampilaghi tari krèasina è Taman Ismail Marzuki, Jakarta è taon 1968. Salèrana bânynya' ngangghuy tari Minang tor èpaḍuaghi sareng ghulina silat. Salèrana ngèbâ gerrakan ḍâri tari Minang akadhi tari sewah, tari adau-adau, tari pèrèng, tor tari indang. Tarian krèasi Huriah panèka pas nyebbar ka bânynya' sanggar tari Minangkabau tor segghut èajhâraghi è sakola'an-sakola'an è Jakarta otabâ è Sumatra Bârâ'.

Salèan dhâddhi penari, Huriah jhughân tamaso' orèng sè penter alukia tor pemahat. Sabâgiyân lukisanna èkaanḍi' sareng orèng sè senneng ka seni, manabi hasèl pahatna sè terkennal èngghi panèka Tugu Pahlawan Takl' Èkennal è Bukittèngghi. Huriah ghi' aomor 35 taon nalèkana adhingghâl dhunynya è ḍâlem tabra'an kapal attas è tangghâl 10 Nopèmber 1971, sè ghâgghâr ka tasè' Sumatra Bârâ'.

Sacara anumerta, Huruah ngaollè Anugrah Seni ḍâri Prèsiḍèn Soeharto è taon 1977 tor Bintang Buḍâjâ Parama Dharma ḍâri Prèsiḍèn Susilo Bambang Yudhoyono è taon 2011."Penghargaan Budaya Tertinggi untuk Benyamin Sueb". Kompas. 2011-12-08. Aksès 2025-12-31. 

 Riwâyât oḍi'na 

 Kaoḍi'ân Awwâlâ 
Lahèr tangghâl 6 Oktober 1936 è Padang Lanjhâng, Huriah èngghi panèka tamaso' pottrèna sorang ulama' Minangkabau, Syekh Adam Balai-Balai. Ramana èkennal kalabân ulama' sè ngaggungè minat è ḍâlem ngembangaghi seni è Minangkabau. Maḍrasah Irsadin Naas (MIN), sakola sè èpaddhek sareng Syekh Adam è Padang Lanjhâng, ngaghungè pangajhârân seni sè mabâḍâ ghuru silat sareng ghuru tari sarta nyaḍiaaghi kennengngan kangghuy latèan senj kaangghuy rèd-morèddhâ.

Kegiatan kesenian panèka dhâddhi tandhâ ḍâri kalowarga Syekh Adam. Salèrana aḍukung pottra-pottrana sè senneng ka seni. Huriah tamaso' pottra binè' tong-sèttongnga. Tello' ḍâri lèma' tarètanna Huriah Adam èngghi panèka Bustanul Arifin, Irsjad, sareng Achyar, mèlè ajhâr musik - sampè' Bustanil sareng Irsyad maskè lahèr kalabân kabâḍâ'ân tunanètra, tapè bisa ngaollè bèasiswa kaangghuy ajhâr musik è Royal Conservatory of The Hague è Brussel. Ta' sami sareng tarètanna sè mèlè ajhâr musik, Huriah ajhâr tari, seni lukis, sareng seni pahat.

Mètorot Huriah, sosok ramana panèka dhâddhi jhâlân kaangghuy salèrana ngabdhi ka seni. Kalabân ngoladhi kamampowanna è ḍâlem atari, Syekh Adam alengkapphi MIN sè èpimpin kalabân pèntas tor kennengngan latèana khusus. È MIN, Huriah amaolaè kegiatanna sajjhek salèrana ghik kènè'. È taon 1943, Huriah molaè noro' bâgiyân penḍiḍikan è Geḍḍung Kabuḍâjâ'ân Padang Lanjhâng sè èpimpin sareng Muhammad Sjafei, sè maddhek INS Kayutanam. È kennengngan panèka salèrana awwâllâ ajhâr ḍâ' saponapa ghuru: yakni alukis ajhâ ḍâ' Nurdin, seni musik kalabân Ramudin, Semi mematung kalabân Syahbuddin, tor seni tari kalabân Syofyan Naan. Ramudin sè tamaso' ghuru musik Hurian, èngghi panèka sorang pamaèn biola, sè è buḍi arè dhâddhi rakana.

Saamponna lulus SMP è Padang Lanjhâng è taon 1951, Huriah molaè ajhâr ḍâ' ghuru silat tor tari traḍisional Pakih Nandung. Ḍâri Pakih Nandung, Huriah bânynya' ngaollè kekaya'an tari Minang kalâbân gerrakan silat. Hutiah ajhâr sampè' tello taon ḍâ' Pakih Nandung. Lebbi ḍâri 12 jennis tari Minang traḍisional ampon è ajhârè tor èwarisaghi ḍâri ghuruna sè ampon ḍâpa' omor seabad è bâkto ka'rowa. È antarana: tari sewah, tari sijundau, tari alang bentan, tari adau-adau, tari pado-pado, tari adok, tari padang, tari pèrèng, tari sibandi-udin sareng tari gelombang. Sakabbhina kanèka èkowasaè kalabân saè. È ḍâlem diploma sè èparèngè dâ' Huriah Adam, Pakih Nandung aparèng catettan jhâ' Huriah Adam "ampon ḍâpa' nilai sè palèng bhâghus" ḍâri sakabbhina morèḍ sè ampon èajhâri. Huriah asareng ghurunya ka'rowa ghuk-lagghuk ngambangaghi tari Minang è ḍâlem bentu' komposisi-komposisi sè noro' salèrana jhâman tanpa maèlang motif aslina.

 Sombher